په خوست کې د چاودنې د مړو شمېر ٣٣ ته وخوت
په خوست کې امنیتي چارواکي وايي د سي آی اې دفتر ته نژدې په یو موټر بمب برید کې لږ تر لږه ٣٣ کسان وژل شوي او ۱۰ نور ژوبل دي.
په خوست کې د امريکايي ځواکونو اډې ته نږدې پر يوه امنيتي پوسته د موټر بم ځانمرګې حمله شوې او لږ تر لږه ٣٣ کسان يې وژلي او يو شمېر نور يې ټپيان کړي دي. د امريکايي ځواکونو دغه پوځي اډه، چې د خوست ښار په ختيځ کې پرته ده، د زاړه هوايي ډګر يا د بهرنيانو په اصطلاح د چپمېن په نوم يادېږي، چې د CIA د مرکز په سترګه هم ورته کتل کېږي. د پېښې ځينو عيني شاهدانو امريکاغږ ته وويل، د موټربم دغه بريد نن په ځايي وخت ماښام اووه بجې د يادې شوې پوځي اډې پر يوې امنيتي پوستې شوی، چې د عمومي سړک پرغاړه پرته ده. د عيني شاهدانو په خبره تر پېښې وروسته شاوخوا ټوله سيمه افغان امنيتي ځواکونو کلابنده کړه او له پاسه پرې امريکايي چورلکې تاوېدې. د خوست امنيې قوماندان مل پاسوال فيض الله غيرت امريکاغږ ته ویلي، چې د وروستيو ارقامو له مخې په دغه پېښه کې ۲۵ کسان وژل شوي او ۱۰ نور ټپيان شوي دي. هغه وويل، مړي او ټپيان د خوست پر ولايتي ملکي روغتون سربېره د ښار مختلفو روغتونونو ته وړل شوي، چې ښځې، ماشومان او سپين ږيري هم پکې شامل دي. ښاغلي غيرت په ياد شوي ځانمرکي بريد کې د امنيتي ځواکونو د مرګ ژوبلې په اړه څه ونه ويل، خو ځينې عيني شاهدان وايي، چې د امنيتي پوستې يوه برخه نړيدلې ده. د ښار د روغتونونو د مسوولينو په وينا په ټپيانو کې د ځينو روغتيايي حالت د اندېښنې وړ دی او ښايي د وژل شويو کسانو په شمېر کې زياتوالی راشي. د خوست د ولايتي شورا يو تن غړي کفيل ريحان امريکاغږ ته وويل، چاودنه ډېره زوروره، چې په کې زياتره وژل شوي کسان له پېژندګلوۍ وتلي دي. تر اوسه د يادې شوې حملې مسووليت چا پر غاړه ندی منلی، خو افغان حکومتي مقامات يې د وسله والو طالبانو کار بولي. په همدې حال کې د خوست امنيې قوماندانۍ يوې بلې امنيتي سرچينې د نوم خپرېدو په شرط امريکاغږ ته وويل، چې په وژل شويو کې ۱۲ ماشومان، ۳ ښځې او پاتې نور يې سړي دي. سرچينې وويل، چې په بريد کې د ملي امنيت يو تن مامور هم پکې ټپي شوی او دغه راز ۳ سراچه او يو کرولار موټر ، ۴ ريکشاوې او ۴ موټرسايکلونه هم پکې تباه شوي دي.